**FERTŐI HORGÁSZREND**

Az alábbi szabályok a horgászat igazi célját igyekeznek segíteni: a sportszerű halfogást, a kifogott hallal való kíméletes bánásmódot, a szabadidő kulturált eltöltését, a kikapcsolódást. Törekedtünk rá, hogy olyan szabályrendszert alkossunk, amely megpróbálja megvédeni a Fertő halállományát és amely a tisztességes, sportszerű horgászt a legkevésbé korlátozza. Hisszük, hogy az alábbi szabályok a Fertő halállományának hosszú távú érdekeit, és így a horgászok érdekeit szolgálják.

**1.** A horgász köteles **a horgászat megkezdése előtt** megismerni és a horgászat során betartani a 2013. évi CII. törvény, a 133/2013. (XII. 29.) VM rendelet, valamint a Fertő-i Horgászrend rendelkezéseit.

**2**. A 2013. évi CII. törvény és a 133/2013. (XII. 29.) VM rendelet megsértése esetén a területi jegy minden esetben visszavonásra kerül,

**3.** A területi jegy megváltásával tulajdonosa tudomásul veszi, hogy róla szabályszegés gyanúja esetén a halőrzési és halvédelmi feladatok ellátása közben a jogosult által fénykép, mozgókép és hangfelvétel készülhet,melyeket a törvényi előírásoknak megfelelően kezeljük.

**4.** November 1. –március 31. közötti időben vízijárműről (vitorlás, csónak stb.) csak 06:00 és 22:00 között szabad horgászni, az éjszakai horgászat és a halradar használata **TILOS!**

**5.** A **felnőtt** horgász az éves területi jeggyel az év során összesen **50 db**, az **ifjúsági** horgász 2**5 db**, darabszám-korlátozással védett halat tarthat meg. A kvóta elérésekor lehetőség van új területi jegy váltására.

**6.** 24 órás területi jeggyel összesen a törvény által egy napra meghatározott darabszám fogható!

**7.** A Hajózási Szabályzat szerinti kishajó vagy magasabb kategóriába tartozó (lajstromszámmal rendelkező) vízijárműről horgászni **kizárólag területi jegy birtokában** szabad!

**8.** A 133/2013. (XII. 29.) VM rendeletben foglalt méretkorlátozásoktól eltérően az alábbi fajok esetében az itt meghatározott méretkorlátozás érvényes: **ponty: 45 cm, süllő: 45 cm, csuka: 45 cm**

**9.** Az orrcsúcstól a faroktőig mért **80 cm-nél nagyobb pontyot** megtartani **TILOS!** Az ilyen pontyot a horgász köteles (az esetleges gyors fotózást követően) haladéktalanul és kíméletesen visszaengedni.

**10.** Az orrcsúcstól a faroktőig mért **70 cm-nél nagyobb süllő**ből naponta **1 db** tartható meg. A horogra akadó további 70 cm-nél nagyobb süllőt a horgász köteles (az esetleges gyors fotózást követően) haladéktalanul és kíméletesen visszaengedni.

**11.** Élő vagy holt csalihallal, halszelettel való horgászat esetén kizárólag **egy ágú horog** használata engedélyezett! Ilyen horgászmódszernél a háromágú és kétágú horog használata a méreten aluli halak védelme érdekében **TILOS!**

**12.** A szabályosan kifogott és elvinni kívánt, méretkorlátozással védett halat a horgász még a vízparton köteles gyorsan és kíméletesen megölni, az ilyen **élő hal szállítása TILOS!**

**13.** A kifogott és szákba, pányvára, bilincsre helyezett halat kicserélni tilos. A visszaengedni kívánt halat a fogást követően a legrövidebb időn belül el kell engedni.

**14.** A haltelepítések napján a haltelepítés helyétől számított 200 méteres távolságon belül horgászni **TILOS**!

**15.** Éjszaka és korlátozott látási viszonyok között a horgászhely kivilágítása és a horgászathoz használt, veszteglő vízijármű minden irányból látható fénnyel történő kivilágítása kötelező. Csatornákban éjjel, csónakból horgászni tilos.

**16.** Tilos a vízi és vízparti növényzet csonkítása, kiirtása, a partvédelmet szolgáló építmények megbontása, károsítása.

**17.** Szennyezett, szemetes horgászhelyen a horgászatot megkezdeni, vagy folytatni tilos. A horgászat befejezése után a horgászhelyet tisztán kell elhagyni.

**18.** Foglalt hely létesítése tilos, kivételt képeznek az engedéllyel rendelkező víziállások.

**19.** A bevetett horgászbotokat őrizetlenül hagyni, illetve felügyeletüket másra bízni

TILOS! Őrzött, felügyelt felszerelésnek minősül, ha a horgász a felszerelésének max. 30 méteres körzetében tartózkodik.

**A horgászrend 2017. febuár 01-én lép hatályba.**